Id-diskors ta' Salamun u t-talba Imbagħad Salamun qal: "Il-Mulej qal li jrid jgħammar fid-dlam. Imma jien bnejtlek dar fejn tgħammar, post fejn toqgħod għal dejjem." Imbagħad is-sultan dawwar wiċċu, u bierek il-ġemgħa kollha ta' Iżrael, waqt li l-ġemgħa kollha ta' Iżrael kienet bilwieqfa, u qal: "Imbierek il-Mulej, Alla ta' Iżrael, li temm b'idu kulma kien qal b'fommu lil David missieri, meta qallu: 'Mindu ħriġt lill-poplu tiegħi mill-art tal-Eġittu ma għażilt ebda belt mit-tribujiet kollha ta' Iżrael, biex fiha nibni tempju li fih ikun hemm ismi, u lanqas ma għażilt bniedem li jkun prinċep fuq il-poplu tiegħi Iżrael, imma għażilt lil Ġerusalemm biex jgħammar ismi fiha, u għażilt lil David biex isaltan fuq il-poplu tiegħi Iżrael.' "David missieri, kellu f'moħħu li jibni tempju lil isem il-Mulej, Alla ta' Iżrael. U l-Mulej qal lil David, missieri: 'Sewwa li kellek f'qalbek li tibni tempju lil ismi, tajjeb li ġiek f'rasek dan. " 'Imma mhux int tibnih it-tempju, imma ibnek li joħroġ mill-ġewwieni tiegħek, għad jibni tempju lil ismi.' U l-Mulej żamm kelmtu kif kien qal: ilħaqt jien flok David missieri, u qgħadt fuq it-tron ta' Iżrael bħalma kien wiegħed il-Mulej, u bnejt it-tempju lil isem il-Mulej, Alla ta' Iżrael. U hemm qegħedt l-arka li fiha hemm il-patt tal-Mulej, li għamel ma' wlied Iżrael." It-talba ta' Salamun Imbagħad qam bilwieqfa quddiem l-artal tal-Mulej quddiem il-ġemgħa kollha ta' Iżrael u fetaħ dirgħajh beraħ. Salamun kien għamel bħal palk tal-bronż twil ħamest idriegħ, wiesa' ħamest idriegħ, u għoli tlieta, u qiegħdu f'nofs il-bitħa, u tala' bilwieqfa fuqu, niżel għarkupptejh quddiem il-ġemgħa kollha ta' Iżrael, fetaħ idejh lejn is-sema u qal: "Mulej, Alla ta' Iżrael, mhawnx Alla ieħor bħalek, la fis-sema u lanqas fl-art, għaliex inti, lil dawk il-qaddejja tiegħek li jimxu fil-preżenza tiegħek b'qalbhom kollha, ma tiksrilhomx il-patt li int għamilt magħhom, lanqas ma tonqoshom mill-imħabba li dejjem urejthom. Int li żammejt il-wegħda li għamilt lill-qaddej tiegħek David missieri, u kulma tkellimt b'fommok, issa temmejtu llum b'idek. U issa, Mulej, Alla ta' Iżrael, żomm il-wegħda li għamilt lill-qaddej tiegħek David meta għedtlu: 'Qatt ma jonqos minn nislek min joqgħod fuq it-tron ta' Iżrael kemm-il darba jżommu triqthom u jimxu skont il-liġi tiegħi, bħalma kont timxi int fil-preżenza tiegħi.' U issa, Alla ta' Iżrael, ħa sseħħ kelmtek, li għedt lill-qaddej tiegħek David. "Imma, tgħid, tassew li Alla se jibqa' jgħix fuq l-art mal-bnedmin? Ara! Lanqas is-smewwiet u s-smewwiet tas-smewwiet ma jesgħuk, aħseb u ara dan id-daqsxejn ta' tempju li bnejt jien! Agħti widen għalhekk, Mulej, Alla tiegħi, għat-talba tal-qaddej tiegħek u għas-supplika tiegħu; isma' l-għajta ta' ferħ u t-talba li l-qaddej tiegħek qiegħed iressaq illum quddiemek. Nhar u lejl ħarstek taqlagħhiex minn fuq dan it-tempju, minn fuq dan il-post, li għalih int kont għedt li tqiegħed ismek fih. Isma' t-talba li jagħmillek il-qaddej tiegħek għal dan il-post. Isma' mela din is-supplika li l-qaddej tiegħek mal-poplu tiegħek Iżrael, sewwasew f'dan il-post, qegħdin jagħmlulek. Ismagħna int, mis-sema fejn inti toqgħod, isma' u aħfer. "Jekk xi ħadd ikun offenda lil għajru, u jkollu jaħlef, u jiġi jaħlef quddiem l-artal tiegħek f'dan it-tempju, isma' int mis-sema, qum u agħmel ħaqq mal-qaddejja tiegħek, billi tikkundanna lill-ħati u tniżżillu fuq rasu għemilu, u tagħmel il-ġustizzja mal-ġust, u tħallsu skont il-ġustizzja tiegħu. "Meta l-poplu tiegħek jitkisser quddiem l-għadu tiegħu minħabba li jkunu dinbu kontrik, u jerġgħu lura għal għandek, u jfaħħru ismek, jitolbu u jitkarrbu għall-ħniena tiegħek f'dan it-tempju, isma' int mis-sema u aħfer il-ħtija tal-poplu tiegħek Iżrael, u reġġgħu lura lejn l-art li int tajt lilhom u lil missirijiethom. "Meta jingħalqu s-smewwiet u tonqos ix-xita minħabba li Iżrael ikun dineb kontrik, u jiġu jitolbu f'dan il-post, u jfaħħru lil ismek, u jerġgħu lura minn dnubhom, għax int tkun għakkisthom, isma' int mis-sema, u aħfer id-dnub tal-qaddejja tiegħek u l-poplu tiegħek Iżrael; urihom it-triq it-tajba li minnha għandhom jgħaddu, u agħti x-xita lil artek, li int tajt b'wirt lill-poplu tiegħek. "Meta jaqa' l-ġuħ fuq l-art, jitfaċċaw il-pesta, l-eħtrieq, it-tinwir tas-siġar, il-ġradi u d-dud tal-farfett; meta l-għadu tiegħu jagħlqu fl-ibliet tiegħu fil-pajjiż; meta jfeġġ xi flaġell jew mard; imqar jekk bniedem waħdu jonkella l-poplu tiegħek kollu ta' Iżrael, jitlob u jitkarrab bil-ħniena; kull meta xi ħadd jistqarr il-ġrieħi ta' qalbu u n-niket tiegħu u jiftaħ idejh lejn din id-dar, isma' int mis-smewwiet fejn tgħammar, u aħfer, u agħti lil kulħadd skont imġibtu, għax tagħraf qalbu; int waħdek tagħraf il-qalb ta' kull bniedem. Hekk jibżgħu minnek u jimxu fi triqatek il-jiem kollha ta' ħajjithom fuq wiċċ l-art li int tajt lil missirijietna. "U 'l-barrani wkoll, li ma jkunx mill-poplu tiegħek ta' Iżrael, li għad jiġi minn art imbiegħda minħabba ismek - għax ikun sama' bl-isem kbir tiegħek, bil-qawwa ta' idek u bi driegħek merfugħ, - meta dan għad jiġi u jitlob f'dan it-tempju, isimgħu int mis-sema fejn tgħammar u agħmel kulma jitolbok il-barrani, ħa jkunu jafu b'ismek il-ġnus kollha tal-art, u jibżgħu minnek bħall-poplu tiegħek Iżrael, u jagħrfu li ismek jissejjaħ fuq dan it-tempju li bnejt jien. "Meta l-poplu tiegħek joħroġ jitqabad kontra l-għedewwa tiegħu u jaqbad it-triq li int tkun urejthom, u jitolbok b'wiċċu lejn din il-belt li int għażilt u lejn it-tempju li jiena bnejt għal ismek, isma' int mis-sema fejn tgħammar, it-talb u s-suppliki tagħhom, u agħmel ġustizzja magħhom. "Meta jidinbu kontrik - ma hemmx bniedem li ma jidnibx - u int tagħdab għalihom u terħihom f'idejn l-għadu u dawn jegħlbuhom u jeħduhom fl-eżilju f'art, fil-bogħod jew fil-qrib, u mbagħad ireġġgħu qalbhom lejk fl-art tal-jasar tagħhom, u jindmu u jitolbu l-ħniena fl-art fejn ikunu lsiera u jgħidulek: 'Ħatja aħna, dnibna u għamilna l-ħażin,' u jerġgħu lura għal għandek b'qalbhom kollha u b'ruħhom kollha f'art il-jasar tagħhom fejn ikunu jassruhom, u jitolbuk b'wiċċhom lejn arthom li int tajt lil missirijiethom, lejn il-belt li int ħtart, u lejn it-tempju li jien bnejt lil ismek; isma' int mis-sema fejn tgħammar it-talb u s-suppliki tagħhom, u agħmel ġustizzja magħhom. Aħfirlu l-poplu tiegħek il-ħtijiet kollha li jkunu għamlu kontra tiegħek. "U issa, Alla tiegħi, ħa jkunu miftuħa għajnejk u widnejk attenti għat-talb li jsir f'dan il-post. "U issa, qum, Mulej Alla, lejn il-mistrieħ tiegħek, int u l-arka tal-qawwa tiegħek! Il-qassisin tiegħek, Mulej Alla, jilbsu s-salvazzjoni, u l-ħbieb tiegħek jifirħu bil-ġid. Mulej Alla, tiksirx wiċċ is-sultan, il-midluk tiegħek, ftakar fit-tjieba tiegħek lejn David, il-qaddej tiegħek."